ยกภาษีมาล่อนักลงทุนญี่ปุ่นตั้งสนง.ในไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — คลังยาหอมนักลงทุนญี่ปุ่น งดเว้นเก็บภาษีตั้งสำนักงานในไทย 15 ปี
นายกรณ์ จาติกวณิช รมว.คลัง กล่าวผ่านระบบประชุมทางไกลระหว่างการนำทีมไทยแลนด์ออกโรดโชว์นักลงทุนที่ประเทศญี่ปุ่น ว่า มีนักลงทุนญี่ปุ่นกว่า 500 คน สนใจรับฟังข้อมูลเศรษฐกิจ ปัญหามาบตาพุด และปัญหาการเมืองของไทย โดยได้แจ้งให้นักลงทุนญี่ปุ่นทราบด้วยว่า ขณะนี้ไทยได้ปรับปรุงมาตรการทางภาษีเพื่อสนับสนุนให้บริษัทต่างชาติมาตั้งสำนักงานประจำภูมิภาค (ROH) ในไทย ซึ่งนายอภิสิทธิ์เวชชาชีวะ นายกรัฐมนตรี อนุมัติตามมติคณะกรรมการส่งเสริมการลงทุน (บีโอไอ) แล้ว 
ทั้งนี้ มาตรการดังกล่าวจะมีการยกเว้นภาษีนิติบุคคลให้เป็นเวลา15 ปี จากเดิมที่เก็บ 10% มีการเพิ่มช่วงเวลาลดภาษีเงินได้บุคคลธรรมดาเหลือ 10% จากปกติ 37% ให้กับพนักงานประจำสำนักงานภูมิภาคเป็น 8 ปี จากเดิมให้เพียง 4 ปี และตัดเงื่อนไขนิยามการเป็น ROH ที่เข้าข่ายได้รับสิทธิประโยชน์นี้ จากเดิมกำหนดว่าต้องมีรายได้จากต่างประเทศอย่างน้อย 50% เป็นไม่คำนึงถึงเรื่องนี้
นายกรณ์ กล่าวว่า ไทยจำเป็นจะต้องมีการวางแผนยุทธศาสตร์ประเทศในระยะยาว โดยจะต้องมีการวางโครงการลงทุนอย่างชัดเจน เพื่อให้สามารถวางแผนงบประมาณและหาแหล่งเงินในการลงทุนได้ง่ายขึ้น 
นายสถิตย์ ลิ่มพงศ์พันธุ์ ปลัดกระทรวงการคลัง กล่าวว่า มาตรการ ROH นั้นถือว่าจูงใจมากกว่าประเทศในภูมิภาคเดียวกันนี้ โดยเฉพาะสิงคโปร์ และมาเลเซีย